Кирил Христов
Облак

chitanka.info

Облаче крилато

по небе лети,

бисерно, пернато

облаче блести.

А горите жадни

с трепет го следят —

няма ли да падне

дъжд и тоя път?

Гледай! Изгоряха

билки и цветя,

ручеи запряха,

славей отлетя…

Спира се тогава

облака и в миг

той се отзовава

на сърдитий вик —

гръм земя затресе,

мръкна изведнъж,

облак се надвеси,

рукна порой-дъжд.

И из планината

бликват пак води —

и във миг гората

пак се подмлади.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.